Karas, Viliam , dočasne poverený minister spravodlivosti SR (2023-02-02):
Ďakujem za slovo. Cieľom ministerstva školstva, vedy, výskumu a športu je zabezpečiť najrýchlejší možný spôsob doručenia finančnej pomoci v súvislosti s nárastom cien energií škôl a školských zariadení všetkým zriaďovateľom. Z uvedeného dôvodu ministerstvo spustilo dňa 26. januára 2023 elektronický formulár – žiadosť školy na dofinancovanie nedoplatkov z vyúčtovacích faktúr za energie z roku 2022, s cieľom dofinancovať školám náklady za nedoplatky za rok 2022. V prípade, že škola platí za reálnu spotrebu energie mesačne a nevznikli jej za rok 2022 žiadne nedoplatky, elektronický formulár sa nevypĺňa. Uvedený formulár bude v prvom kole vyhodnotený k dátumu 31. januára 2023. Zber údajov za nedoplatky za rok 2022 bude ďalej spustený na dostatočne dlhú dobu, uvedomujúc si individuálne termíny odosielania ročného zúčtovania dodávateľmi energií konkrétnym subjektom. Celková suma nedoplatkov bude vyžiadaná od ministerstva financií a obratom odoslaná školám na základe vyplneného formulára. Požiadavky škôl, ktoré vyplnili uvedený elektronický zber do 31. januára 2023, sa momentálne posudzujú. Elektronickým zberom venujeme intenzívnu pozornosť, tak aby mohla byť pomoc školám doručená čo najskôr. Rýchlosť spracovania závisí však aj od kvality dodaných dát školami. Ministerstvo školstva si uvedomuje aktuálnu situáciu ohľadne energia, energií, a preto poskytne aj v roku 2023 finančnú pomoc v súvislosti so zvýšenými sadzbami za energie. Zber údajov na pomoc v rámci celkových nákladov v dôsledku zvýšených sadzieb za energie počnúc faktúrami za mesiac január 2023 bude spustený v najbližších dňoch, nakoľko v mesiaci február chodia za predchádzajúci mesiac vyúčtovacie faktúry. Tento zber údajov bude vyhodnocovaný na ministerstve priebežne na mesačnej báze. Finančná pomoc bude zameraná na to, aby ministerstvo školstva dokázalo doručiť finančnú pomoc všetkým školám financovaných zo štátneho rozpočtu v plnej miere, čo znamená, že dostanú financie, ktoré predstavujú nárast cien nad 99 eur za megawatthodinu pri zemnom plyne a 199 eur za megawatthodinu pri elektrickej energii, ale aj rozdiel medzi cenami do 99 eur a 199 eur oproti cenám v roku 2022. V závere minulého roka bolo umožnené zriaďovateľom škôl a štátnych školských zariadení vstúpiť do dohodovacieho konania v dôsledku pokrytia výrazného nárastu cien energií. Vzhľadom na disponibilné zdroje predstavovala celková suma poskytnutých finančných prostriedkov na tento účel sumu takmer 38 miliónov eur. Všetky potrebné informácie o predkladaných údajov školy dostávajú vo forme krátkej metodickej príručky zverejnených najčastejších otázok a odpovedí, ako aj zabezpečením tímu, ktorý rieši všetky otázky škôl, či už v emailovej alebo telefonickej podobe. Zároveň je v záujme ministerstva nielen zabezpečiť finančnú kompenzáciu zvýšených nákladov spojených s rastom cien energií, ale aj motivovať školy k šetreniu energií, k čomu sú bližšie informácie zverejnené na stránke ministerstva školstva. V dokumente manuál úspor energií sú navrhované opatrenia, ktoré môžu byť inšpiráciou pre školy a školské zariadenia nielen v čase energetickej krízy. Ďakujem za pozornosť. Skončil som.